ΓΡΑΠΤΗ ΕΡΩΤΗΣΗ E-1851/97 υποβολή: Daniela Raschhofer (NI) προς την Επιτροπή (30 Μαΐου 1997)

Θέμα: Παρατυπίες στις πληρωμές των Διαρθρωτικών Ταμείων

Τον Απρίλιο 1997, στην έκθεσή του για την χορήγηση απαλλαγής στην Επιτροπή για την εκτέλεση του γενικού προϋπολογισμού της ΕΕ για το οικονομικό έτος 1995, ο κ. Wynn επεσήμανε παρατυπίες στις πληρωμές των Διαρθρωτικών Ταμείων.

Για ποιό λόγο υπολογίζεται ο συντελεστής των σημαντικότερων λαθών, που προσδιορίστηκε στο πλαίσιο του DAS στον προϋπολογισμό για το 1995, σε πολύ μεγαλύτερο ύψος από τον συντελεστή λαθών στον προϋπολογισμό στο σύνολό του;

Κατά το οικονομικό έτος 1995 καταβλήθηκαν συχνά πληρωμές από τα Διαρθρωτικά Ταμεία χωρίς αιτιολόγηση σε περίπτωση που τα κράτη μέλη δήλωναν πολύ υψηλότερες δαπάνες από τα ποσά που απαιτούντο για την κάλυψη των προκαταβολών.

Πως εξηγείται η τακτική αυτή;

Μπορούν να επιστραφούν τα ποσά αυτά;

Εάν τούτο συμβαίνει, πότε και υπό ποιές προϋποθέσεις;

Πως και που έχουν εν τω μεταξύ επενδυθεί τα ποσά αυτά;

Τι συμβαίνει με τις εισπράξεις τόκων από τα αχρεωστήτως καταβληθέντα ποσά και τις μη αναληφθείσες προκαταβολές;

Τι στοιχεία υπάρχουν για τα ζητήματα αυτά για το 1996;

Τι μέτρα προτίθεται να λάβει η Επιτροπή για να παρεμποδίζονται μελλοντικά οι προαναφερθείσες παρατυπίες; Σε ποιό ύψος ανέρχεται η χρηματοδότηση των μέτρων αυτών;

Απάντηση της κ. Wulf-Mathies εξ ονόματος της Επιτροπής (16 Ιουλίου 1997)

Η Επιτροπή συμφωνεί ότι ο αριθμός των παρατυπιών στη διαχείριση των Διαρθρωτικών Ταμείων που παρατηρήθηκαν στα κράτη μέλη είναι πολύ υψηλός. Ωστόσο, τα σφάλματα που αποκαλύφθηκαν διορθώθηκαν. Επιπλέον, στις περισσότερες περιπτώσεις, οι προκαταβολές που έχουν καταβληθεί στα κράτη μέλη από την Επιτροπή είναι ορθές και δεν απαιτούν καμία προσαρμογή όπως διευκρίνησε η Επιτροπή στις απαντήσεις της στις εκθέσεις του Ελεγκτικού Συνεδρίου. Πράγματι, οι αιτήσεις πληρωμής που υποβάλλονται από τα κράτη μέλη αφορούν συνήθως ποσό αρκετά υψηλό, ώστε ακόμη και μετά από αφαίρεση οποιασδήποτε μη επιλέξιμης δαπάνης λόγω παρατυπιών, ώστε να δικαιολογείται η προκαταβολή που έχει καταβληθεί. Εάν μετά από από αφαίρεση των μη επιλέξιμων δαπανών, το ποσό δεν επιτρέπει την πληρωμή της προκαταβολής που έχει ζητηθεί, το κράτος μέλος παρακαλείται να υποβάλει νέα αίτηση βάσει των επιλέξιμων δαπανών. Το πρόβλημα της είσπραξης δεν τίθεται άρα αμέσως. Ωστόσο, εάν κατά την ολοκλήρωση των προγραμμάτων η κοινοτική συμμετοχή υπερβαίνει τα ποσά που δικαιολογούνται από τον τελικό αριθμό των δαπανών που έχουν δηλωθεί από τα κράτη μέλη, η Επιτροπή πραγματοποιεί τις απαραίτητες εισπράξεις.

Ένας από τους κύριους στόχους του σταδίου ΙΙΙ του προγράμματος SEM 2000 είναι η εξεύρεση λύσης στο πρόβλημα των σφαλμάτων και των παρατυπιών στη διαχείριση των Διαρθρωτικών Ταμείων. Στο πλαίσιο αυτό, η Επιτροπή εξέδωσε, στις 23 Απριλίου 1997, αποφάσεις ((EE L 146, 5.6.1997. )) που αποσαφηνίζουν τους κανόνες σχετικά με την επιλεξιμότητα των δαπανών. Επίσης, η Επιτροπή σχεδιάζει να θεσπίσει κανονισμό για τον καθορισμό των ελάχιστων κανόνων για τον δημοσιονομικό έλεγχο των πράξεων που πραγματοποιούνται από τα κράτη μέλη στο πλαίσιο των Διαρθρωτικών Ταμείων καθώς και εσωτερικές οδηγίες σχετικά με τις περιστάσεις στις οποίες, σε περίπτωση παρατυπιών, θα μπορούσε η Επιτροπή να μειώσει τη συμμετοχή της στο πλαίσιο των Διαρθρωτικών Ταμείων για κάποιο συγκεκριμένο πρόγραμμα.